বাগদাদ অবরোধ (৮১২-৮১৩)

**বাগদাদ অবরোধ** ছিল বাগদাদের আব্বাসীয় খিলাফতে নিজের কর্তৃত্ব প্রতিষ্ঠার জন্য আল-আমিন ও আল-মামুনের মধ্যকার চলমান গৃহযুদ্ধের একটি অংশ। এই অবরোধ ৮১২ সালের আগস্ট থেকে ৮১৩ সালের সেপ্টেম্বর পর্যন্ত স্থায়ী ছিল। মুহাম্মদ ইবনে জারির তাবারি তাঁর *[[তারিখুত তাবারি]]* গ্রন্থে এই অবরোধের বিস্তারিত বর্ণনা দিয়েছেন।

## বাগদাদের পথে প্রাথমিক যুদ্ধ
খলিফা আল-আমিনের বাহিনী ৮১১ খ্রিস্টাব্দে রাইয়ের যুদ্ধে পরাজিত হওয়ার পর এবং তার প্রধান সেনাপতি আলি বিন ঈসা ইবনে মাহান নিহত হলে আল-আমিনের সৈন্যরা ইরান থেকে তাদের ঘাঁটি বাগদাদের উদ্দেশ্যে পশ্চিম দিকে পিছু হটতে। অন্যদিকে, আল-মামুনের সেনাপতি রাইয়ের যুদ্ধে বিজয় অর্জনকারী তাহির ইবনে হুসাইন পিছু হটা বাহিনীকে ধাওয়া করার সিদ্ধান্ত নেন।

কিন্তু বাগদাদ থেকে আবদুর রহমান ইবনে জাবালার দক্ষ নেতৃত্বে নতুন করে একটি সহায়ক বাহিনী এসে পৌঁছায়। আবদুর রহমান হামাদানের প্রাচীর ও ফটকের আড়ালে নিজেদের শক্ত ঘাঁটি তৈরি করেন। তবে যখন তাহির ইবন হুসাইন শহরের কাছাকাছি পৌঁছান, তখন আবদুর রহমান সরাসরি যুদ্ধের জন্য শহরের বাইরে বেরিয়ে আসেন। কিন্তু দুই দফা সংঘর্ষে তিনি পরাজিত হয়ে আবার শহরের ভেতরে ফিরে যেতে বাধ্য হন। এরপর তাহির ইবন হুসাইন শহরটি অবরোধ করে ফেলেন এবং শহরের প্রাচীর থেকে আবদুর রহমানের সৈন্যরা তীর নিক্ষেপ করতে থাকে এবং পাথর ছুড়ে প্রতিরোধ গড়ে তোলে। কিন্তু ক্রমেই শহরের মানুষের মধ্যে দখলদার বাহিনীর প্রতি অসন্তোষ বাড়তে থাকে এবং খাদ্যসহ অন্যান্য সরবরাহ দ্রুত ফুরিয়ে যেতে থাকে। এই পরিস্থিতিতে আবদুর রহমান বাধ্য হয়ে শহর ত্যাগ করেন এবং সমঝোতার চেষ্টা করেন।

তাহির ইবনে হুসাইন বুঝতে পারেন যে, আব্দুর রহমান শহর ছেড়ে চলে গেছেন; তাই তিনি সময় নষ্ট না করে বাগদাদের দিকে অগ্রসর হন। পথে তিনি আসাদাবাদ নামক একটি গিরিপথে পৌঁছালে, সেখানে আব্দুর রহমান ইবনে জাবালার বাহিনী তার উপর অতর্কিত হামলা চালায়। এই আকস্মিক আক্রমণে তাহিরের সৈন্যরা প্রথমে কিছুটা বিচলিত হয়ে পড়ে। তবে তাদের শৃঙ্খলাবদ্ধ পদাতিক বাহিনী পরিস্থিতি সামলে নেয় এবং অশ্বারোহী বাহিনী প্রস্তুত হওয়া পর্যন্ত প্রতিরোধ গড়ে তোলে। পরবর্তী সংঘর্ষে প্রচণ্ড বিশৃঙ্খলার মধ্যে ঘোড়া থেকে নেমে যুদ্ধরত অবস্থায় আবদুর রহমান ইবনে জাবালা নিহত হন এবং তার বাহিনী পরাজিত হয়।

এখানে সংক্ষিপ্ত বিলম্বের পর তাহির ইবন হুসাইন পুনরায় বাগদাদের দিকে অগ্রসর হন। এরই মধ্যে আলি ইবন ঈসা ইবন মাহান ও আবদুর রহমান ইবন জাবালার পরাজয়ের খবর আল-আমিনের কাছে পৌঁছায়, যা তাকে গভীরভাবে উদ্বিগ্ন করে তোলে। বাগদাদের মানুষের কাছেও তখন মনে হতে থাকে যে, তাহির ইবনে হুসাইন এখন অপ্রতিরোধ্য হয়ে উঠেছেন। তবুও আহওয়াজ অঞ্চলে মুহাম্মদ ইবন ইয়াজিদ আল-মুহাল্লাবির নেতৃত্বে স্থানীয়রা তাহিরের বাহিনীর বিরুদ্ধে প্রবল প্রতিরোধ গড়ে তোলে। কিন্তু শেষ পর্যন্ত তাদের পরাজিত করে তাহির বাগদাদের দরজায় পৌঁছে যান। ঠিক সেই সময়েই হারসামা ইবনে আয়ানে নেতৃত্ব তার সহায়ক বাহিনী এসে যোগ দেয়।

## অবরোধ
অবরোধটি তৎকালীন যুদ্ধের ইতিহাসে একেবারেই অনন্য ছিল। যদিও শহরটি প্রাচীর দিয়ে ঘেরা ছিল, তবে শহরের অধিকাংশ মানুষ বাইরের উপশহরগুলোতে বসবাস করত, যা প্রাচীরের অন্তর্ভুক্ত ছিল না। ফলে এই অবরোধটি কেবল কোনো সুরক্ষিত শহর আক্রমণ ছিল না; বরং এতে রাস্তায় রাস্তায় যুদ্ধ ও বাড়ি থেকে বাড়িতে সংঘর্ষ ছড়িয়ে পড়ে। এই যুদ্ধ বিশেষ করে বেসামরিক জনগণ ভয়াবহ ক্ষয়ক্ষতির সম্মুখীন হয়।

তাহির ইবন হুসাইন তার সেনাপতি জুহাইর ইবনে মুসাইয়্যাব আল-দাব্বি ও হারসামা ইবন আয়ানকে যথাক্রমে কাসর রাক্কাত কালওয়াজা এবং নাহর বিন অঞ্চলে শিবির স্থাপন করার নির্দেশ দেন। তিনি নিজে আল-আনবার গেটের কাছে শিবির স্থাপন করেন। তারা কামান ও মাঙ্গোনেল (পাথর নিক্ষেপকারী যন্ত্র) স্থাপন করে এবং পরিখা খনন করে। এক পর্যায়ে আল-আমিনের সেনাপতি আল-সামারকান্দি নৌকা ব্যবহার করে দজলা নদীর ওপর দিয়ে মাঙ্গোনেল পরিবহন করেন এবং বাগদাদের উপশহরগুলিতে শত্রু অবস্থানের ওপর আক্রমণ চালায়, যার ফলে অবরোধকারী বাহিনীর তুলনায় সাধারণ জনগণের ক্ষতিই বেশি হয়।

এই সময়ে বেশ কয়েকটি ভয়াবহ যুদ্ধ সংঘটিত হয়; যেমন আল-আমিনের প্রাসাদ কাসর হালিহ, দারব আল-হিজারাহ ও আল-শাম্মাসিয়্যাহ গেট এলাকায়। এদিকে অবরোধের শেষ পর্যায়ে অনিয়মিত যোদ্ধারাও আল-আমিনের পক্ষে এসে যোগ দেয়।

পরিস্থিতি ক্রমেই খারাপের দিকে যেতে থাকলে এবং তাহির ইবন হুসাইন শহরের অভ্যন্তরে অগ্রসর হতে থাকলে আল-আমিন নিরাপদে শহর ত্যাগের জন্য আলোচনা করতে চান। তখন তাহির ইবন হুসাইন অনিচ্ছাসত্ত্বেও শর্ত দেন যে, আল-আমিনকে খিলাফতের প্রতীক, সিলমোহর ও অন্যান্য চিহ্ন হস্তান্তর করতে হবে। কিন্তু আল-আমিন এতে রাজি না হয়ে নৌকায় করে পালানোর চেষ্টা করেন। তাহির ইবনে হুসাইন সেই নৌকাটি লক্ষ্য করে তার সৈন্যদের পাঠান। শেষ পর্যন্ত খলিফাকে আটক করা হয় এবং একটি কক্ষে নিয়ে গিয়ে তাকে মৃত্যুদণ্ড দেওয়া হয়। পরে তার মাথা আল-আনবার গেটের ওপর প্রদর্শন করা হয়।

ইতিহাসবিদ তাবারি তাহিরের একটি চিঠির উল্লেখ করেন, যেখানে তিনি নতুন খলিফা আল-মা'মুনকে আল-আমিনের আটক ও মৃত্যুদণ্ড এবং এর ফলে বাগদাদে শান্তি প্রতিষ্ঠার বিষয়টি জানান।

## পরবর্তী অবস্থা

চূড়ান্ত ফলাফল হিসেবে আল-মামুন আব্বাসীয় খিলাফতের নতুন খলিফা হিসেবে প্রতিষ্ঠিত হন। তবে বাগদাদে ব্যাপক ধ্বংসযজ্ঞ ও দীর্ঘস্থায়ী অস্থিরতার কারণে ৮১৯ খ্রিস্টাব্দ পর্যন্ত তিনি সেখানে পৌঁছাতে পারেননি।

## তথ্যসূত্র


## সূত্র

* 
* 

বিষয়শ্রেণী:গৃহযুদ্ধ
বিষয়শ্রেণী:৮১২-এ প্রতিষ্ঠিত
বিষয়শ্রেণী:৮১২
বিষয়শ্রেণী:৮১৩
বিষয়শ্রেণী:আব্বাসীয় খিলাফতের অধীন বাগদাদ